Aana oonona nga waro-waro i purine a Elisabet ko hiꞌe-hiꞌe oto,
a God e uusungeꞌinie ensel Gebrel hunie huilume i Nasaret aana poꞌo ni henue i Kalili.
Ensel ngeena e toolea mai tataroha hunie nga keni raoriꞌi,
na a keine e ere ruru oto huni toꞌo aana mwane satana a Josep aana komu a Deved Inemauri.
Satana a keine a Meri.
Oto ensel e sili mei saana ko teꞌuri,
“Saediananga a God huniꞌo.
A Aalaha e iiꞌo oto peꞌiꞌo.”
Oto a Meri saena ko si liki i tehulaꞌana walana ensel ngeena,
na ko loꞌongaꞌi hiitoꞌo i sulie uri nga taa ni loꞌongaꞌinge aana mo wala ngeena.
Oto ensel ko teꞌuri hunie,
“Mwaanie o maꞌu-meꞌu Meri.
A God ko tohungei ilenimwaꞌe oto hiitoꞌo haahiꞌo.
Na o kei hiꞌe-hiꞌe aani mwela,
oto o kei haꞌahutaa kele mwane,
na o ke haaraꞌinie satana aana a Jisas.
Ingeie kei neꞌi mwane paine,
na mwala kei haaraꞌinie uri ingeie Kalena iini e Paine Liutaa.
Na a God Aalaha ikie kei haꞌa-aalahaa noꞌone mala weuwana,
a Deved Inemauri.
Oto ingeie kei aalaha taraꞌasi oto haahie mwala ni Israel,
na aalahanga ingeie e saꞌa mango oto ooꞌoo.”
Oto a Meri ko unue hunie ensel uuri,
“?Mo ola ienini ke si reu uri taa eena,
na nou kaꞌa saie ike nga mwane?”
Oto ensel ko aalamie uuri,
“Liꞌoa Maaꞌi kei siho i lengimu,
na nanamanga iini e Paine Liutaa kei melusiꞌo.
Na aena ngeena kele wee-wee iꞌoe kei maaꞌi na sailana kei lae uri ingeie Kalena a God.
O ke leesie kaꞌu keni tekihemu a Elisabet,
e tohungei repo aaela oto.
Taꞌe ingeie noꞌone ko hiꞌe-hiꞌe aani mwela.
Ahutana mwala kire mani loꞌongaꞌi uri e saꞌa toꞌo mwela loꞌu,
taꞌe ko hiꞌe-hiꞌe oto na e oono waro-waro e mango oto aana.
Aana taꞌe-taꞌena nga mei ola e saꞌa aasaie ike a God huni esuie.”
Oto a Meri ko si unue hunie ensel uuri,
“Ineu oto koni-konihe a Aalaha.
Leune ke oa oto hunieu mala o ko unuena.”
Oto ensel e si lae mwaanie.